b"\n_START_ARTICLE_\nAmtmandsboligen i Hj\xc3\xb8rring\n_START_PARAGRAPH_\nAmtmandsboligen i Hj\xc3\xb8rring er den tidligere bolig for amtmanden over Hj\xc3\xb8rring Amt og har siden 2011 v\xc3\xa6ret ejet af Realdania Byg._NEWLINE_Bygningen er beliggende Amtmandstoften 1 i Hj\xc3\xb8rring og opf\xc3\xb8rt 1910 i nybarok stil ved arkitekt og kongelig bygningsinspekt\xc3\xb8r for N\xc3\xb8rrejylland Hack Kampmann. Bygningen har v\xc3\xa6ret fredet siden 2010, og fredningen omfatter tillige forpladsen med to tr\xc3\xa6er, fem borner og forbindende k\xc3\xa6der, de to portpiller med tilh\xc3\xb8rende murstykker ved den \xc3\xb8stlige domestikfl\xc3\xb8j samt haven, herunder lysthus og pergola._NEWLINE_Amtmandsboligen med de to sidefl\xc3\xb8je og domestikfl\xc3\xb8jen mod \xc3\xb8st er opf\xc3\xb8rt i 1910 i r\xc3\xb8de mursten, med r\xc3\xb8de, helvalmede tegltage og hvide, sm\xc3\xa5sprossede vinduer. Kort efter blev der tilbygget endnu en administrationsfl\xc3\xb8j mod vest. Den store, gamle have er formentlig anlagt i 1820'erne af amtsforvalter L.C. Brinck-Seidelin. Over hovedd\xc3\xb8ren ses inskriptionen Dominus mihi adjutor (Herren er min hj\xc3\xa6lper)._NEWLINE_Kampmanns tegninger til anl\xc3\xa6gget findes i Danmarks Kunstbibliotek._NEWLINE_Foran amtmandsboligen er 1951 opstillet en tyrebr\xc3\xb8nd, udf\xc3\xb8rt af Jan Buhl og sk\xc3\xa6nket af Sparekassen for Hj\xc3\xb8rring By og Omegn.\n_START_SECTION_\nHistorie\n_START_PARAGRAPH_\nAmtmandsboligen blev rejst som erstatning af en tidligere amtmandsbolig, som blev nedrevet i forbindelse med gennemf\xc3\xb8relse af ny vej fra \xc3\x98stergade til Hj\xc3\xb8rring Baneg\xc3\xa5rd. Den er opf\xc3\xb8rt i amtmand H.V. Linnemanns embedsperiode._NEWLINE_Ved retsreformen i 2003 blev retsafdelingerne forlagt til rets- og politibygningen i Jernbanegade (1919-20 af arkitekt Sylvius Knutzen), mens foged- og skifteret og tinglysningen blev placeret i bygningen p\xc3\xa5 Amtmandstoften. Der var \xc3\xa9n retssal i Jernbanegade og to i amtmandsboligen. Siden blev Amtmandstoften efter retsreformen i 2007 helt fraflyttet og udbudt til salg af Freja ejendomme i 2009. Siden 2011 har den v\xc3\xa6ret ejet af Realdania Byg."